राजे ने कहा- मैं मोदी जी, नड्‌डा जी के नेतृत्व में चल रही हूं
Rajasthan Former Chief Minister Vasundhara Raje Shakti Pradarshan  राजस्थान की पूर्व मुख्यमंत्री वसुंधरा राजे चूरू के सालासर बालाजी में अपने जन्मदिन से पहले बड़ी जनसभा कर रही हैं।
पूर्व मुख्यमंत्री वसुंधरा राजे ने जन्मदिन पर शनिवार को चूरू के सालासर में बड़ी जनसभा की। उन्होंने बालाजी मंदिर में पूजा-पाठ भी किया। इसे राजे के शक्ति-प्रदर्शन के रूप में देखा जा रहा है।
जनसभा में राजे ने कहा कि मैं संगठन की कार्यकर्ता के रूप में मोदी जी और नड्डा जी के नेतृत्व में चल रही हूं और आप सबको चला रही हूं। इस दौरान वे भाजपा के कद्दावर नेता रहे और पूर्व उपराष्ट्रपति भैरोंसिंह शेखावत को याद करते हुए भावुक भी हुईं। राजे ने कहा कि वे मेरे राजनीतिक गुरु थे और आज में जो हूं उन्हीं की वजह से हूं।
राजे बोलीं- मुझे प्यार है आप सबसे
सालासर में रैली के दौरान बजरंग बली के जयकारे लगे। राजे ने 'हे बजरंग बली हनुमान, हे महावीर करो कल्याण।' जयकारा बोलकर अपने भाषण की शुरुआत की। फिर भीड़ की तरफ हाथ करके बोलीं, 'मुझे प्यार है आप सबसे। मेरे सालगिरह के दिन राजस्थान के कोने-कोने से लोग आकर मुझे प्यार देते हैं।
राजमाता ने मुझे यह सिखाया था, राजस्थान की भूमि के लिए जान भी देनी पड़े तो पीछे मत हटना।' वे बोलीं कि- चार साल में उतार चढ़ाव में आपने मेरा साथ नहीं छोड़ा।
आपने पहली बार 2003 में 120 सीटों के साथ भाजपा को जिताया। 2013 में मैंने सुराज संकल्प यात्रा में देखा कि कांग्रेस ने प्रदेश का क्या हाल कर दिया? आपने इतिहास रचा और विधानसभा में 163 और लोकसभा में 25 सीटें दीं।
कांग्रेस पर साधा निशाना 
राजे ने कांग्रेस पर निशाना साधते हुए कहा- 2018 में कांग्रेस आई और हमारी सारी योजनाएं बदल दीं। भामाशाह योजना बंद कर दी और नाम बदलकर चिरंजीवी योजना शुरू की और अब मरीजों का इलाज नहीं हो रहा है। 10 लाख की बजाय 11 हजार रुपए भी एक मरीज पर खर्च नहीं हुआ।
उन्होंने कहा- अब बजट में 25 लाख तक के इलाज की घोषणा कर दी, लेकिन इलाज तो 10 लाख राशि थी तब भी बड़े अस्पतालों में इलाज नहीं हुआ। सरकारी भर्तियों की पारदर्शिता खत्म हो गई। बेरोजगार याचक बन कर सरकार की तरफ देख रहा है।
'राजस्थान जल रहा, मुख्यमंत्री से चैन से सो रहे' 
राजे ने प्रदेश की सुरक्षा पर भी सवाल उठाते हुए कहा- न महिला, न किसान और न युवा सुरक्षित हैं। आज सुरक्षा दिवस पर ये हाल है। राजस्थान जल रहा है, मुख्यमंत्री चैन से सो रहे हैं। जनता जाग गई है, अब उनकी कुर्सी नहीं बचेगी।
मंदिरों को तोड़कर लोगों की आस्था पर चोट की जा रही है। भ्रष्टाचार चरम सीमा पर पहुंच गया है, छोटे से छोटा काम भी बिना पैसे के नहीं हो रहा।
कैग की रिपोर्ट में अवैध खनन का भ्रष्टाचार का जिक्र है। कर्जा माफी का क्या हुआ? किसानों का 2022-23 में जो बीमा होना था, वो नहीं हुआ। बिजली का हाल सबको पता है, मेरे पास किसानों के फोन आते हैं, बिजली नहीं आ रही।
मां ने कहा था राजस्थान के लिए प्राण भी चले जाएं तो कम हैं 
राजे ने कहा- यहां वे लोग आए हैं जो हर दौर में उनके साथ खड़े रहे। कितनी ही बाधाएं आईं,कितनी ही अड़चनें आईं, इन्होंने कभी साथ नहीं छोड़ा। चट्टान बन कर खड़े रहे। मेरी मां ने सिखाया कि राजस्थान के लिए प्राण भी चले जांए तो कम हैं।
डेढ़ घंटे तक बालाजी मंदिर में पूजा
जनसभा से पहले वसुंधरा ने सालासर बालाजी के मंदिर में शनिवार सुबह करीब डेढ़ घंटे तक पूजा-अर्चना की। इस दौरान पूर्व सीएम का परिवार भी उनके साथ मौजूद रहा। वह शुक्रवार को ही सालासर पहुंच गई थीं। राजे का जन्मदिन 8 मार्च को है।
पूर्व सीएम ने मंदिर में हनुमान चालीसा और संकट मोचन का पाठ भी किया। इसके बाद वसुंधरा राजे के उत्तम स्वास्थ्य के लिए हवन किया गया। पुजारी परिवार ने पूर्व सीएम का स्वागत किया। इस दौरान मंदिर के बाहर उनके हजारों समर्थक मौजूद जुटे रहे।
अरुण सिंह और राजे ने फाग उत्सव में डांस किया 
सभा के बाद शाम को वसुंधरा राजे समर्थक विधायकों के साथ फाग उत्सव में शामिल हुईं। प्रदेश प्रभारी अरुण सिंह भी राजे के साथ फाग उत्सव में शामिल हुए। राजे और अरुण सिंह ने कलाकारों का हौसला बढ़ाने के लिए फाग उत्सव में डांस किया।
बता दें कि इससे पहले साल 2022 में वसुंधरा राजे ने केशोरायपाटन में जन्मदिन मनाया था। उस वक्त भी सतीश पूनिया के आह्वान के बावजूद 40 से ज्यादा विधायक राजे को बधाई देने केशोरायपाटन पहुंचे थे।
राजे समर्थक कई दिनों से कर रहे थे तैयारियां
वसुंधरा के जन्मदिन समारोह को लेकर उनके समर्थक पिछले कई दिनों से तैयारियां कर रहे थे। इसके लिए राजे के खास नेता प्रदेश भर में जिलेवार और विधानसभावार बैठकों के कई दौर कर चुके थे।
सालासर के कार्यक्रम को वसुंधरा के शक्ति प्रदर्शन के तौर पर भी देखा जा रहा है।
ये रहे मौजूद
मंदिर में पूजा-अर्चना के दौरान राजे के पुत्र सांसद दुष्यन्त सिंह, विधायक दीप्ति माहेश्वरी, गंगानगर सांसद निहाल चन्द, जयपुर एमपी रामचरण बोहरा, विधायक अनिता भदेल, विधायक ओमप्रकाश हुडला, चूरू सांसद राहुल कस्वां, जिलाध्यक्ष धर्मवीर पुजारी सहित सैकड़ों समर्थक उनके साथ रहे।
वहीं जनसभा में पूर्व मंत्री राजपाल सिंह शेखावत, कालीचरण सराफ और जसवंत सिंह यादव, पूर्व राज्यसभा सदस्य रामनारायण डूडी, मांडलगढ़ विधायक गोपाल शर्मा, पूर्व सांसद कर्नल सोना राम, जसवंत विश्नोई, विधायक प्रताप सिंह सिंघवी, देवी सिंह भाटी, पूर्व विधानसभा अध्यक्ष शांतिलाल चपलोत, पूर्व जेडीए चेयरमैन महेंद्र सिंह राठौड़ आदि मौजूद रहे।
सालासर से फोटो और वीडियो सहयोग- सुनील स्वामी
ये खबर भी पढ़ें...
नकली पास बनवाने वाले नेताजी की फजीहत:महिला अफसर का लाखों का पर्स चर्चा में; हाईकमान तक पहुंचे मंत्री-विधायकों के कारनामे
राजनीति और ब्यूरोक्रेसी में सब कुछ सार्वजनिक है, पर्सनल कहकर आप बच नहीं सकते। दोनों ही फील्ड में चाहे दिखावे के लिए ही सही लेकिन सादगी से रहना पड़ता है, अन्यथा आपका निगाहों में आना और तरह-तरह की गॉसिप का शिकार होना तय है।
एक महिला अफसर ने सीनियर्स की सादगी वाली सलाह को नहीं माना तो अब चर्चाओं के केंद्र में है। सचिवालय में तैनात महिला अफसर के पर्स के ब्रांड पर किसी की निगाह पड़ गई, लगे हाथ फोटो खींच लिया। पूरी जांच पड़ताल भी हो गई। पर्स एलवी कंपनी का पाया गया। (यहां पढ़ें पूरी खबर)
बीजेपी करने लगी महिलाओं का अपमान:मंत्री खाचरियावास बोले- केंद्र के इशारे पर पूर्व सीएम को निपटाना चाहती है पार्टी